b'\n_START_ARTICLE_\nMlinarjev Janez: Slovenski junak ali uplemenitba Tehar\xc4\x8danov\n_START_PARAGRAPH_\nMlinarjev Janez, slovenski junak ali vplemitenje Tehar\xc4\x8danov je roman Ferda Ko\xc4\x8devarja. Roman je iz\xc5\xa1el leta 1859 v Zagrebu pri zalo\xc5\xbebi K. Albrecht. Roman je leto pred tem izhajal v \xc4\x8dasopisu.\n_START_SECTION_\nVsebina\n_START_PARAGRAPH_\nZgodba opisuje celjskega grofa Urha, ki zapeljuje mlado Pengarjevo Marjetico iz Teharij. S tem se zameri njenemu fantu Mlinarjevemu Janezu. Grof \xc5\xbeeli Marjetico ugrabiti, zato po\xc5\xa1lje v vas ovaduha, preoble\xc4\x8denega v meniha. Janez s fanti razkrije zaroto, zato ujamejo grofa in v zameno za njegovo svobodo zahtevajo poplemenitenje. Potem ko Janeza izvolijo za va\xc5\xa1kega na\xc4\x8delnika, Urh izpolni svojo obljubo._NEWLINE_Zapeljevanje Marjetice je bil le eden od \xc5\xa1tevilnih Urhovih grehov, ki je \xc5\xbee ve\xc4\x8d deklic spravil na slab glas, prepiral se je tudi s cesarjem in pape\xc5\xbeem. Nasledek takega obna\xc5\xa1anja je bilo pape\xc5\xbeevo izob\xc4\x8dilno pismo, a Urh poslanca, ki je pismo dostavil, zapre v je\xc4\x8do. Kljub temu se stvar razve, saj fantje jetnika osvobodijo in skupaj s Tehar\xc4\x8dani napadejo grofa. Tega Janez tudi premaga, a ga ne ubije._NEWLINE_V strahu pred jezo plemenita\xc5\xa1a fantje pobegnejo in se gredo bojevat s Turki pred Beograd. Kljub sr\xc4\x8dnemu boju Janez in Voglarjev Miha padeta v roke tur\xc5\xa1kim bojevnikom. Pot ju vodi \xc4\x8dez Istanbul in Al\xc5\xbeir. Tu Janez ugotovi, da je Miha nih\xc4\x8de drug kot v mo\xc5\xa1kega preoble\xc4\x8dena Marjetica, ki se je skupaj z njim hrabro borila proti Turkom. Vrneta se domov, Urha so medtem v Beogradu ubili.'